РЕШЕНИЕ ЗА ИЗПЪЛНЕНИЕ НА СЪВЕТА
от 9 юли 2013 година
за одобряване на актуализираната програма за макроикономически реформи на Ирландия
(2013/373/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз,
като взе предвид Регламент (ЕС) № 472/2013 на Европейския парламент и на Съвета от 21 май 2013 г. за засилване на икономическото и бюджетно наблюдение над държавите членки в еврозоната, изпитващи или застрашени от сериозни затруднения по отношение на финансовата си стабилност (1), и по-специално член 7, параграф 5 от него,
като взе предвид предложението на Европейската комисия,
като има предвид, че:
(1)
Регламент (ЕС) № 472/2013 се прилага спрямо държави членки, които към момента на влизането му в сила вече получават финансова помощ, включително и от Европейския механизъм за финансово стабилизиране (ЕМФС) и/или Европейския инструмент за финансова стабилност (ЕИФС).
(2)
С Регламент (ЕС) № 472/2013 се определят правилата за одобряване на програма за макроикономически корекции за държавите членки при получаването на такава финансова помощ, които трябва да бъдат в съответствие с Регламент (ЕС) № 407/2010 на Съвета от 11 май 2010 г. за създаване на европейски механизъм за финансово стабилизиране (2), когато съответната държава членка получава помощ както от ЕМФС, така и от други източници.
(3)
На Ирландия бе отпусната финансова помощ както от ЕМФС с Решение за изпълнение 2011/77/ЕС на Съвета от 7 декември 2010 г. за предоставяне на финансова помощ за Ирландия от страна на Съюза (3), така и от ЕИФС.
(4)
От съображения за последователност одобрението на актуализираната програма за макроикономически реформи на Ирландия съгласно Регламент (ЕС) № 472/2013 следва да бъде направено с препратка към съответните разпоредби на Решение за изпълнение 2011/77/ЕС.
(5)
В съответствие с член 3, параграф 9 от Решение за изпълнение 2011/77/ЕС Комисията, заедно с Международния валутен фонд (МВФ) и съгласувано с Европейската централна банка (ЕЦБ), проведе десети преглед на напредъка на ирландските власти по изпълнението на договорените мерки, както и на ефективността и социално-икономическото отражение на тези мерки. В резултат на този преглед се налагат някои промени в съществуващата програма за макроикономически корекции.
(6)
Тези промени са изложени в Решение за изпълнение 2013/372/ЕС на Съвета (4) за изменение на Решение за изпълнение 2011/77/ЕС,
ПРИЕ НАСТОЯЩОТО РЕШЕНИЕ:
Член 1
Одобряват се мерките, изложени в член 3, параграф 10 от Решение за изпълнение 2011/77/ЕС, които трябва да бъдат предприети от Ирландия през 2013 г. като част от нейната програма за макроикономически реформи.
Член 2
Настоящото решение влиза в сила в деня на нотифицирането му.
Член 3
Адресат на настоящото решение е Ирландия.
Съставено в Брюксел на 9 юли 2013 година.